text: Overraskede børn: Får legetøj på børneafdelingen
  13 april 2015 kl. 10.55
  De børn, der er indlagt på Kolding Sygehus, fik sig her til morgen en stor overraskelse. De fik nemlig splinternyt legetøj.
  
  Der var masser af glade ansigter og fornøjede udråb, da børnene på Børneafdelingen på Kolding Sygehus mandag formiddag fik uddelt nyt 
  legetøj.
  Cecilie Juul Svenson fra Fredericia fik et nyt "Frost" puslespil, og dét var lige gaven for hende.
  - Filmen er sjov og spændende, siger hun til TV SYD kort efter, at hun har fået overrakt gaven.
  Hør hende fortælle om gaven her (Varighed 12 sekunder)
  Legetøjet er blevet indkøbt for overskuddet efter et dansktop-show, der blev afholdt på Hotel Vojens i marts. Arrangøren af både showet og gaveuddelingerne på Kolding og Aabenraa Sygehus er pensionisten Inger Bjerregaard fra Haderslev.
  - Jeg synes, at vores børn på børneafdelingerne godt kunne trænge til et pust i hverdagen, siger Inger Bjerregaard til TV SYD.
  Pensionisten drømmer om, at legetøjet giver børnene lidt ny glæde.
  - Jeg håber, at børnene får nogle hyggelige dage med leg, og at de kan huske, at der var en fe oppe for at besøge dem, da de var indlagt på Kolding Sygehus, siger hun.
  Hør Inger Bjerregaards forklaring på gaveuddelingen her. (Varighed 30 sekunder)
  